Diari Oficial de la Generalitat Valenciana


Sumari del DOGV 7160, del 26-11-2013 (2013/11023)

RESOLUCIÓ d'11 de novembre de 2013, de la Conselleria d'Infraestructures, Territori i Medi Ambient, per la qual s'aprova la convocatòria ordinària d'exàmens teòrics per a l'obtenció de títols nauticoesportius per a l'any 2014.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7160

Data del DOGV
:   26-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/11574


Data del document
:   11-11-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

 Descriptors 

:   * examen

RESOLUCIÓ d'11 de novembre de 2013, de la Conselleria d'Infraestructures, Territori i Medi Ambient, per la qual s'aprova la convocatòria ordinària d'exàmens teòrics per a l'obtenció de títols nauticoesportius per a l'any 2014. [2013/11520]  
La Generalitat és competent en matèria d'ensenyances nauticoesportives, d'acord amb el Reial Decret 1952/1996, de 23 d'agost, sobre traspàs de funcions i servicis de l'Administració de l'Estat a la Comunitat Valenciana, publicat en el Diari Oficial de la Comunitat Valenciana de data 24 de setembre de 1996, i és la Conselleria d'Infraestructures, Territori i Medi Ambient la que assumix el desplegament i l'aplicació de les esmentades competències a través de la Direcció General de Transports i Logística.   
L'exercici d'estes funcions s'ha de dur a terme, com establix el reial decret esmentat, de conformitat amb els criteris que establix amb caràcter general la normativa estatal, quant al contingut dels programes, els tipus de titulació i el disseny de les proves.  
La celebració dels exàmens es regirà pel que disposen l'Orde FOM/3200/2007, de 26 d'octubre, per la qual es regulen les condicions per al govern d'embarcacions de recreació, publicada en el Boletín Oficial del Estado de data 3 de novembre de 2007, la restant normativa que esta orde preveu i el Reial Decret 259/2002, de 8 de març, pel qual s'actualitzen les mesures de seguretat en la utilització de motos aquàtiques, publicat en el Boletín Oficial del Estado de data 12 de març de 2002.  
  
Per tot això, i fent ús de les atribucions que concedix a la consellera d'Infraestructures, Territori i Medi Ambient de la Generalitat el Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, resolc:  
  
Únic  
Aprovar la convocatòria ordinària per a l'any 2014 d'exàmens teòrics per a l'obtenció dels diferents títols nauticoesportius, amb subjecció a les bases següents:  
1. Es convoquen els exàmens teòrics per províncies següents:  
  
Alacant  
7 i 8 de febrer  
Patró d'embarcacions de recreació  
Patró per a navegació bàsica  
Patró de moto nàutica A i B  
- Matrícula fins al dia 22 de gener  
27 i 28 de juny  
Capità de iot  
Patró de iot  
Patró d'embarcacions de recreació  
Patró per a navegació bàsica  
Matrícula fins al dia 10 de juny  
  
Castelló  
3 i 4 d'octubre  
Patró d'embarcacions de recreació  
Patró per a navegació bàsica  
Patró moto nàutica A i B  
Matrícula fins al dia 16 setembre  
  
València  
4 i 5 d'abril  
Capità de iot  
Patró de iot  
Patró d'embarcacions de recreació  
Patró per a navegació bàsica  
Patró moto nàutica A i B  
- Matrícula fins al dia 17 de març  
28 i 29 de novembre   
Capità de iot  
Patró de iot  
Patró d'embarcacions de recreació  
Patró per a navegació bàsica  
- Matrícula fins al dia 11 de novembre  
  
2. Normes generals  
2.1. Per a obtindre el títol corresponent, les persones que superen els exàmens teòrics hauran d'acreditar la realització de les pràctiques bàsiques de seguretat i navegació, així com les de radiocomunicacions que establix l'Orde de 26 d'octubre de 2007, del Ministeri de Foment, per la qual es regulen les condicions per al govern d'embarcacions de recreació, i també la resta de requisits establits en l'esmentada norma, així com en la Resolució de 15 de desembre de 2011, de la Direcció General de la Marina Mercant, que actualitza parcialment l'esmentada orde.  
  
2.2. Els aspirants que no es presenten en les proves en el dia i hora assenyalats, excepte en els casos degudament justificats i lliurement apreciats pel tribunal, seran exclosos de la prova i perdran tots els seus drets d'examen.  
2.3. Per a l'examen teòric de patró de iot s'ha d'estar en possessió del títol de patró d'embarcacions de recreació.  
2.4. Per a l'examen teòric de capità de iot ha d'estar-se en possessió del títol de patró de iot.  
  
3. Presentació de solicitud telemàtica o presencial  
3.1 Les solicituds es presentaran de forma telemàtica, a través del web de la Conselleria d'Infraestructures, Territori i Medi Ambient, en la pàgina .  
Per a això caldrà, prèviament, disposar del DNI electrònic o del certificat d'usuari de firma electrònica avançada o firma digital. Els matriculats per mitjà del sistema telemàtic hauran d'aportar, el dia de l'examen, el justificant del registre telemàtic i també la documentació acreditativa dels requisits per a participar en la convocatòria, que és la següent: original i fotocòpia del DNI o, en cas de no tindre nacionalitat espanyola, el NIE. En cas de trobar-se en tramitació, a més, presentaran el passaport. Original i fotocòpia de la titulació de patró d'embarcacions de recreació (en el cas de candidats a l'examen de patró de iot) o de patró de iot (en el cas de candidats a l'examen de capità de iot). Autorització paterna o del tutor/a, per a aspirants d'edat compresa entre els 16 i els 18 anys (sense complir). Els beneficiaris d'exempcions de taxa per família nombrosa en presentaran l'acreditació corresponent.  
  
Els aspirants matriculats per este sistema que no presenten la mencionada documentació el dia de l'examen no seran avaluats i perdran tots els drets a la convocatòria.  
3.2. Els candidats podran també formalitzar la inscripció de forma presencial, segons els documents de solicitud d'admissió a examen per a l'obtenció de títols per al govern d'embarcacions de recreació, que estaran disponibles per al públic a les oficines PROP i en la pàgina web de la Conselleria d'Infraestructures, Territori i Medi Ambient.  
  
Les solicituds per a prendre part en les convocatòries es podran presentar:  
- En les dependències de la Conselleria d'Infraestructures, Territori i Medi Ambient, situada a l'avinguda d'Aguilera, 1, huitena planta, 03866 Alacant.  
- En els registres corresponents dels servicis centrals i territorials de les distintes conselleries, i en qualsevol de les oficines PROP de la Generalitat Valenciana.  
- En les altres oficines públiques a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
4. Documentació  
4.1. Junt amb les solicituds i dins dels terminis establits per a la seua presentació, els candidats han d'adjuntar en tots els casos:  
- Fotocòpia del document nacional d'identitat, i en cas de no ser espanyol, el NIE.  
- Autorització paterna o del tutor/a, per a aspirants d'edat compresa entre els 16 i els 18 anys (sense complir).  
- Fotocòpia confrontada del títol o targeta d'identitat marítima de la titulació anterior, en els casos d'examen de patró de iot i capità de iot. Les persones que hagen tramitat els mencionats títols en una altra comunitat autònoma hauran de demostrar-ne documentalment la possessió amb la presentació d'una fotocòpia confrontada de l'acreditació corresponent.  
Les persones que tinguen titulacions que puguen donar lloc a la convalidació d'assignatures, n'hauran de presentar fotocòpies confrontades.  
- Exemplar per a l'administració de l'imprés de pagament (mod. 046) d'accés a l'examen teòric per a l'obtenció de la titulació per al govern d'embarcacions de recreació, amb certificació mecànica o firma autoritzada de l'entitat colaboradora de l'ingrés de les quanties de la taxa corresponent als drets d'examen per a cada titulació que establixen els articles 297 i següents del Decret Legislatiu 1/2005, que aprova el Text Refós de la Llei de Taxes de la Generalitat Valenciana publicada en el Diari Oficial de la Comunitat Valenciana de data 22 de març de 2005, l'import del qual, actualitzat per a l'any 2013, es publicarà en la pàgina web de la Conselleria d'Infraestructures, Territori i Medi Ambient .  
Els beneficiaris d'exempcions de taxa per família nombrosa presentaran l'acreditació corresponent.  
En cap cas no es podrà acumular l'abonament de les distintes taxes indicades en el quadro anterior i s'haurà d'efectuar, únicament, l'abonament que corresponga al procediment administratiu que es pretenga iniciar.  
El pagament a l'entitat bancària no substituirà en cap cas el tràmit de presentació de la solicitud davant de l'Administració en el temps i la forma que preveuen estes bases.  
  
5. Termini de presentació de solicituds  
5.1. El termini de presentació de solicituds finalitzarà per a cada convocatòria 15 dies hàbils abans de la data indicada d'examen.  
5.2. No s'admetrà cap solicitud presentada fora del termini establit.  
  
  
6. Horari i lloc d'exàmens  
6.1. Els exàmens es faran el divendres de vesprada i el dissabte de matí de les dates indicades en la base primera. Els horaris s'establiran en funció dels aspirants matriculats i de la disponibilitat d'aules adequades.   
  
6.2. Els horaris i el lloc d'examen seran els que anuncie el president del tribunal en el tauler d'anuncis de la Direcció General de Transports i Logística a Alacant, situat a l'adreça mencionada en la base 3.2, així com en la pàgina web de la Conselleria d'Infraestructures, Territori i Medi Ambient, amb almenys una setmana d'antelació a la data de celebració de l'examen.   
  
7. Desenrotllament de les proves  
7.1. El desenrotllament de les proves es regirà pel que establix l'Orde FOM/3200/2007, de 26 d'octubre, per la qual es regulen les condicions per al govern d'embarcacions de recreació, publicada en el Boletín Oficial del Estado de data 3 de novembre de 2007, així com la Resolució de 15 de desembre de 2011, de la Direcció General de la Marina Mercant, per la qual es modifiquen els annexos I, III, V, VIII i XII de l'Orde DGL 1701/2007, de 26 d'octubre, i el Reial Decret 259/2002, de 8 de març, del Ministeri de Foment, pel qual s'actualitzen les mesures de seguretat en la utilització de les motos nàutiques.  
  
7.2. A fi de poder entrar en les aules i fer l'examen, els aspirants s'hauran de presentar en el lloc de la celebració de l'examen amb el següent:  
- Documents originals del DNI, NIE o passaport; no seran vàlids, a estos efectes, els resguards de renovació. En qualsevol moment el tribunal podrà requerir als aspirants l'acreditació de la seua personalitat per mitjà de la presentació dels documents oficials identificatius anteriors.  
  
L'autoritat convocant, per si mateixa o a proposta del president del tribunal, pot requerir als efectes oportuns l'acreditació dels aspectes necessaris, quan crega que hi ha inexactituds o falsedats en què haja pogut incórrer l'aspirant, que podrà ser exclòs de la convocatòria en qualsevol moment si no complix els requisits.  
- Justificant bancari (mod. 046) de l'abonament de les taxes corresponents a la inscripció en la prova a la Generalitat Valenciana.  
- Estris d'escriptura: llapis del número 2, bolígraf i goma d'esborrar, transportador nàutic, regla, escaire o cartabó i compàs. Així mateix, s'autoritza l'ús de calculadores senzilles, però no es permet l'ús de calculadores científiques i/o programables, telèfons mòbils, agendes electròniques ni ordinadors personals.  
- Per als exàmens de capità de iot, hauran d'acudir proveïts de l'almanac nàutic de l'any en curs. Així mateix, i per a l'assignatura d'anglés, podran acudir proveïts del diccionari corresponent.  
  
8. Estructura dels exercicis i requeriments per a superar-los  
Patró de moto nàutica B  
Resolució de 20 preguntes de tipus test, amb quatre respostes alternatives, de les quals només una serà vàlida i en les quals cal respondre'n correctament 14, per a ser considerat apte. Duració de l'examen, una hora.  
Patró de moto nàutica A  
Resolució de 30 preguntes de tipus test, amb quatre respostes alternatives, de les quals només una serà vàlida, en què cal respondre'n correctament 21 per a ser considerat apte. Duració de l'examen, una hora.  
  
Patró per a navegació bàsica  
Resolució de 40 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament 28 preguntes en total, i serà necessari un mínim de set encerts de les 10 preguntes sobre reglament d'abordatges, un mínim de dos encerts de les quatre preguntes d'abalisament i un mínim de dos encerts de les quatre preguntes de radiocomunicacions. Duració de l'examen, una hora.  
Patró d'embarcacions de recreació  
Resolució de 75 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament 53 preguntes en total, i serà necessari un mínim de dos encerts dels exercicis de la carta de navegació, un mínim d'11 encerts de les 15 preguntes sobre reglaments d'abordatge, un mínim de tres encerts de les cinc preguntes sobre abalisament i un mínim de tres encerts de les cinc preguntes sobre radiocomunicacions. Duració de l'examen, dos hores.  
Patró de iot  
- Seguretat.  
Resolució de 20 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament un mínim de 14 preguntes. Duració de l'examen, 30 minuts.  
- Legislació.  
Resolució de 20 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament un mínim de 14 preguntes. Duració de l'examen, 30 minuts.  
- Meteorologia i oceanografia.  
Resolució de 20 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament un mínim de 14 preguntes. Duració de l'examen, 30 minuts.  
- Radiocomunicacions.  
Resolució de 20 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament un mínim de 14 preguntes. Duració de l'examen, 45 minuts.  
Navegació: teoria i exercicis de carta.   
Mínim de quatre i màxim de huit preguntes curtes a desenrotllar, que suposaran el 35 per cent de la nota de l'examen, i els exercicis de carta, que suposaran el 65 per cent de la nota de l'examen. Per a obtindre la qualificació global d'apte en esta matèria, per aplicació dels percentatges esmentats, s'haurà de contestar de forma correcta, almenys, la mitat de les preguntes curtes a desenrotllar, de teoria. Duració de l'examen, dos hores.  
Capità de iot  
- Meteorologia i oceanografia.  
Resolució de 20 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament un mínim de 14 preguntes. Duració de l'examen, 60 minuts.  
- Radiocomunicacions.  
Resolució de 20 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament un mínim de 14 preguntes. Duració de l'examen, 60 minuts.  
- Anglés. Exercici oral i escrit.  
Exercici oral: els aspirants escoltaran l'explicació d'una situació simulada relacionada amb la navegació, sobre la qual es formularan entre sis i huit preguntes que s'hauran de contestar per escrit en anglés, utilitzant frases de l'IMO's Standard Marine Communication Phrases. Duració de l'examen, 15 minuts. L'exercici oral suposarà el 40 per cent de la nota de l'examen. La no-realització de l'exercici oral comporta el suspens de l'assignatura.  
Exercici escrit: traducció d'un text relacionat amb la nàutica, que suposarà el 60 per cent de la nota de l'examen. Duració de l'examen, 30 minuts.  
Teoria del barco.  
Resolució d'un mínim de dos i un màxim de quatre preguntes de teoria, que suposa un 50 per cent de la nota de l'assignatura, i resolució d'un problema de càlcul, que suposa un 50 per cent de la nota de l'assignatura. Per a ser considerat apte s'han de contestar les dos parts de l'examen. Duració de l'examen, 60 minuts.  
- Teoria de navegació.   
Resolució de 20 preguntes de tipus test, amb quatre respostes alternatives, de les quals només una serà vàlida. Per a ser considerat apte cal resoldre correctament un mínim de 14 preguntes. Duració de l'examen, 60 minuts.  
- Càlcul de navegació.  
Realització d'un exercici de càlcul. Duració de l'examen, tres hores.  
  
  
9. Tribunal  
4.8.6.5. La consellera d'Infraestructures, Territori i Medi Ambient nomena com a tribunal per a avaluar els exàmens esmentats els membres següents:  
Tribunal titular  
President: Josep Llin Belda.  
Secretari: Agustín Lloret Soler.  
Vocals:  
- Tomás Vicente Varó Giner.  
 Miguel Bru Sales.  
Tribunal suplent  
President: Vicente Lacruz Cervera.   
Secretària: Concepción Morillas Barrio.  
Vocals:  
 Paco Bayarri Cebrián.  
- Emilio Antonio López Larrubia.  
9.2. Els membres dels tribunals i el personal auxiliar d'examen tindran dret a l'abonament de les indemnitzacions per assistències, d'acord amb el que preveu la normativa vigent.  
  
10. Resultats dels exàmens  
10.1. Finalitzats els exàmens i una vegada el tribunal en faça la correcció, la plantilla de resultats i les qualificacions provisionals es publicaran en el tauler d'anuncis de les dependències de la Direcció General de Transports i Logística a Alacant, així com en la pàgina web de la Generalitat , de la Conselleria d'Infraestructures, Territori i Medi Ambient.  
10.2. Els candidats examinats disposaran de cinc dies hàbils comptats a partir del dia en què es facen públiques les qualificacions provisionals de la convocatòria de què es tracte per a solicitar la revisió de l'examen per part del tribunal o presentar-hi les alegacions que consideren oportunes.  
10.3. Les reclamacions hauran d'estar degudament motivades, les realitzarà la persona que ha fet l'examen, es dirigiran al president del tribunal i s'enviaran on establix la base 3.2 de la present convocatòria; no es tramitarà cap reclamació rebuda via fax. En la solicitud es farà constar el nom i els cognoms de la persona que ha fet l'examen, el DNI, l'adreça i el número de telèfon, l'assignatura de què es tracte i la data de la convocatòria.  
10.4. Contra els resultats de la revisió d'exàmens i de les alegacions podrà interposar-se un recurs d'alçada en el termini d'un mes, d'acord amb el que establix l'article 114 i següents de la Llei de Règim Jurídic de les Administracions Públiques i del Procediment Administratiu Comú, davant del secretari autonòmic d'Infraestructures i Transport.  
  
10.5. Ateses i resoltes les alegacions i revisions d'exàmens, el tribunal elaborarà les actes definitives.  
10.6. Els exàmens es conservaran durant el termini de 12 mesos comptats des de l'endemà de la data de la seua realització.  
  
11. Solicitud de títols i targetes d'identitat marítimes  
No hi ha termini establit per a les solicituds d'expedició, renovació i convalidació de títols, i es podran fer qualsevol dia hàbil; per al seu tràmit es presentarà la documentació següent:  
- Dos fotografies recents, amb el nom i els cognoms i el número de document nacional d'identitat al darrere.  
- Fotocòpia del document nacional d'identitat o, en cas que no siga espanyol, el NIE.  
- Certificat mèdic en imprés oficial ajustat al quadro d'aptituds psicofísiques expedit d'acord amb la Resolució d'11 de gener de 2010, de la Direcció General de Marina Mercant, publicada en el Boletín Oficial del Estado de data 15 de febrer de 2010.  
No caldrà la presentació del certificat mèdic si la persona interessada acredita haver-lo presentat, en l'àmbit de competències de l'Administració de la Generalitat Valenciana, dins del termini dels dos anys anteriors amb una solicitud d'expedició d'alguna titulació nàutica de recreació.  
- Les persones que opten als títols de patró de iot i capità de iot hauran de presentar fotocòpia confrontada del títol o targeta d'identitat marítima de la titulació immediatament anterior; així mateix, si disposen de titulacions que puguen donar lloc a convalidació d'assignatures, hauran de presentar fotocòpies confrontades, encara que esta documentació ja haja sigut presentada en la matrícula.  
- Exemplar per a l'Administració de l'imprés de pagament (model 046, concepte 9768) per a l'expedició dels títols per al govern d'embarcacions de recreació, amb certificació mecànica o firma autoritzada de l'entitat colaboradora de l'ingrés de les quanties de la taxa corresponent als drets d'examen per a cada titulació que establix l'article 297 i següents del Decret Legislatiu 1/2005, que aprova el text refós de la Llei de Taxes de la Generalitat Valenciana publicada en el Diari Oficial de la Comunitat Valenciana de data 22 de març de 2005, segons el que establix la base quarta d'esta orde.  
- Certificat original de les pràctiques bàsiques de seguretat i navegació i, si és el cas, pràctiques de vela, així com el certificat de pràctiques de radiocomunicacions, expedit per una escola autoritzada, d'acord amb el que estipula l'Orde FOM/3200/2007, de 26 d'octubre.  
  
València, 11 de novembre de 2013.- La consellera d'Infraestructures, Territori i Medi Ambient: Isabel Bonig Trigueros.